Les obres als carrers Marco i Bisbe Miedes de Sagunt comencen la setmana vinent
26 d’abril 2023

![](/media/neghapqe/img_8963_c.jpg?width=850&height=566.6666666666666)

La setmana que ve començaràn les obres per a substituir els col·lectors unitaris i la xarxa de canonades d'aigua potable dels carrers Marco i Bisbe Miedes de Sagunt. Davant els problemes d'insalubritat i males olors provocades per la deterioració d'estos conductes subterranis en els quals s'aboca l'aigua dels embornals, l'empresa mixta Aigües de Sagunt escometrà les obres. Este projecte ha sigut adjudicat a l'empresa Elecnor Servicios y Proyectos S. a. per un pressupost total de 213.817 €.

Segons ha explicat el regidor d'Aigües, Pepe Gil: «**Les obres consistixen a canviar el clavegueram i la xarxa d'aigua potable que hi ha perquè té més de 40 anys i necessita ser substituït, ja que està generant problemes a tots el veïns. Per tant, és una obra quasi d'urgència. I aprofitem l'ocasió per tal que Aigües de Sagunt acabe el carrer en plataforma única, igual que vàrem fer al carrer Pare Pellicer i al principi de Bisbe Miedes. D'esta manera anem completant els carrers i anem fent estructures que són més sostenibles i més amables amb les persones que presenten algun tipus de discapacitat**». Així mateix, Pepe Gil ha avançat que la duració de les obres està prevista per a 4 mesos, encara que intentaran agilitzar els terminis. I també ha demanat paciència als veïns perquè **«Si bé és cert que ara tindran unes molèsties, després es quedaran amb unes instal·lacions i amb un carrer molt millor del que tenen en este moment».**

Les actuacions urbanístiques consistiran en la substitució dels col·lectors unitaris per uns altres que recolliran també les aigües pluvials i les aigües residuals. També es renovaran els trams de xarxa dins de l'àmbit, així com totes les escomeses domiciliàries d'aigua potable. Les actuals canonades de fibrociment seran substituïdes per canonades de PVC i la nova xarxa d'aigua potable estarà construïda per una canonada de fundició dúctil de 100 mil·límetres de diàmetre.

Donades les dimensions de les obres en relació a l'alçament del sòl que suposaran poc més del 60 % de la superfície dels carrers Marco i Bisbe Miedes, el departament de Manteniment va proposar la reurbanització de tots dos vials per a transformar-los en carrers amb una única plataforma, és a dir, sense una divisió d'altures entre la calçada i la vorera. Este projecte es realitzarà sobre la base d'una tipologia d'estructura similar a la dels carrers adjacents per a mantenir una sintonia amb la resta de l'entorn, ja que les actuacions urbanístiques s'emmarquen en el nucli històric del municipi.

**Finalització d'obres als carrers Gómez Ferrer i Palmereta del Port de Sagunt**

D'altra banda, l'empresa Canalizaciones Civiles S.A. està a punt d'ultimar unes obres de similars característiques al carrer Gómez Ferrer i al carrer Palmereta que es van adjudicar per 179.499 € i 85.572 €, respectivament. En el subsol del carrer Gómez Ferrer s'ha renovat el col·lector unitari, les escomeses domiciliàries i la xarxa d'aigua potable en el tram comprés entre el carrer Verge dels Dolors i la plaça Rodrigo. Mentre que al carrer Palmereta s'ha renovat la xarxa de sanejament entre els carrers General Prim i Larga del Port de Sagunt. De manera que per a finalitzar este projecte urbanístic sols queda la re-pavimentació dels vials Gómez Ferrer i Palmereta, una obra que s'escometrà la setmana que ve.

![](/media/on5e2aoh/img_8961_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/les-obres-als-carrers-marco-i-bisbe-miedes-de-sagunt-comencen-la-setmana-vinent/ "Facebook")
*   [](http://twitter.com/share?url=https://aytosagunto.es/va/actualitat/les-obres-als-carrers-marco-i-bisbe-miedes-de-sagunt-comencen-la-setmana-vinent/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-obres-als-carrers-marco-i-bisbe-miedes-de-sagunt-comencen-la-setmana-vinent/ "Linked In")
*   [](mailto:?body=https://aytosagunto.es/va/actualitat/les-obres-als-carrers-marco-i-bisbe-miedes-de-sagunt-comencen-la-setmana-vinent/)